Doložka finančných, ekonomických, environmentálnych vplyvov                        a vplyvov na zamestnanosť

Bratislava jún 2002
I. Odhad dopadov na verejné financie

1. Úlohy vyplývajúce z prípravy a realizácie verejných prác sú zabezpečené súčasným stavom zamestnancov štátnych rozpočtových a príspevkových organizácií, ako aj samosprávnych krajov a obcí, a teda nevytvárajú potrebu zvýšenia prostriedkov financovaných zo štátneho rozpočtu z personálnych dôvodov.

2. Dopad na štátne fondy od roku 2003 nie je možný, keďže sa rušia.

3. Vyčíslenie finančných dôsledkov na rozpočty obcí a VÚC je spracované  súhrnne v tabuľkách Prílohy č. 1 a konkretizačne v tabuľkách Prílohy č. 2 materiálu.

4. Výdavky na podporu v nezamestnanosti sa ročne znížia pri zvýšení  zamestnanosti o cca 3 300 pracovníkov minimálne o 150 mil. Sk a zvýšenie príjmov štátu o dane z príjmov  fyzických osôb zo závislej činnosti a funkčných pôžitkov predstavuje cca 35 mil. Sk (vplyvom každej stavebnej investície vo výške 1 mld. Sk).

5. Vyčíslenie odhadu finančných dôsledkov na rozpočty Fondu národného majetku SR a Slovenského pozemkového fondu je spracované súhrnne v tabuľkách Prílohy č. 1 a konkretizačne v tabuľkách Prílohy č. 2 materiálu.

	Dôsledky podľa bodov 1. až 5. nie sú na bežný rozpočtový rok (2002) a na ďalšie roky sú vyčíslené v uvedených tabuľkách.

II. Odhad dopadov na obyvateľov, hospodárenie podnikateľskej sféry a iných
    právnických osôb

1. V prílohe č. 2 materiálu sú vyjadrené jasné a reálne ciele a úlohy vo výstavbe verejných prác so stanoveným spôsobom, objemom finančných prostriedkov v požadovanej štruktúre a návrh trojročného časového horizontu zabezpečenia realizácie verejných prác.
Realizácia Návrhu RPPVP 2003 - 2005 bude mať nielen výrazný vplyv na zamestnanosť s priaznivým dopadom na životnú úroveň obyvateľstva, ako i na kvalitu života najmä výstavbou stavieb orientovaných na zlepšenie životného prostredia a v ďalších prioritách uvedených v materiáli.
Alokácia verejných prác do regiónov Slovenskej republiky bola v Návrhu RPPVP 2003 - 2005 vykonaná zámerne prevažne do štrukturálne postihnutých a ekonomicky slabých regiónov s cieľom, aby sa v čo najoptimálnejšom časovom horizonte postupne zmierňovali rozdiely medzi jednotlivými regiónmi a tým ekonomický a sociálny dopad z investovania do verejných prác bol čo najviac efektívny.

2. Verejné práce spolu s ostatnou investičnou výstavbou, vzhľadom na ich medziodvetvový charakter, predstavujú stabilizačný prvok pri makroekonomickom podnecovaní hospodárskeho a sociálneho rozvoja spoločnosti, ktorý sa priaznivo a podnecujúco prejaví aj na rozvoji podnikateľských aktivít.

3. Materiál je spracovaný v súlade s koncepciou územného rozvoja Slovenska,                      s koncepciami rozvoja jednotlivých odvetví a s medzinárodnými zmluvami, ktorými je Slovenská republika viazaná tak, aby sa napĺňala hospodárska a sociálna politika vlády SR, vytýčená v Programovom vyhlásení vlády SR.
Smerovanie výstavby rozvojových verejných prác bolo vykonané v súlade s Národným plánom regionálneho rozvoja SR, pričom boli dodržané jeho ciele, priority a stratégie v súlade so sektorovými  a regionálnymi operačnými plánmi.

III. Odhad dopadov na životné prostredie
	
1. Splnenie súladu materiálu s prioritami a s cieľmi štátnej environmentálnej politiky schválenými vládou SR a Národnou radou SR v Stratégii, zásadách a prioritách štátnej environmentálnej politiky z roku 1993, v Národnom environmentálnom akčnom programe II. (uznesenie vlády SR č. 112/1999) je zásadnou podmienkou stanovenou v Prílohe č. 2           k vyhláške č. 392/1998 Z. z. vydanej k zákonu č. 254/1998 Z. z. o verejných prácach.

2. Dodržiavanie zákona NR SR č. 127/1994 Z. z. o posudzovaní vplyvov na životné prostredie v znení neskorších predpisov je riešené a zabezpečené povinnosťou vypracovať stavebný zámer na každú verejnú prácu, zaraďovanú do Rozvojového programu priorít verejných prác, v zmysle § 9 zákona č. 254/1998 Z. z. o verejných prácach. 

IV. Odhad dopadov na zamestnanosť

Realizácia Návrhu RPPVP 2003 - 2005 má výrazný vplyv na zamestnanosť, keďže  na realizácii objemu 1 mld. Sk verejných prác sa viaže zamestnanosť cca 1800 pracovníkov v stavebníctve a 1500 pracovníkov v nadväzujúcich odvetviach. Vplyv na zamestnanosť sa prejaví priamo úmerne objemu realizovaných investícií v príslušnom regióne a v príslušnom roku za podmienky, že realizácia RPPVP 2003 - 2005 sa bude vykonávať tak, ako je navrhnutá v materiáli. Dostupnosť pracovnej sily nie je potrebné riešiť, keďže súčasná situácia na trhu pracovnej sily vo všetkých regiónoch Slovenskej republiky je až nežiaduco vysoká. 

V. Záver

Materiál vyjadruje návrh objemov finančných prostriedkov zdrojovo krytých verejnými financiami podľa jednotlivých rokov, a to v Prílohe č. 1/a. V tabuľke je uvedený celkový prehľad objemov za jednotlivé priority podľa jednotlivých rokov a spolu za roky 2003 - 2005. V tabuľke sú uvedené finančné prostriedky v štruktúre podľa jednotlivých zdrojov financovania, a to ako verejné investície, ktoré sa skladajú z kapitálových výdavkov štátneho rozpočtu, úverov so štátnou zárukou, štátnych dlhopisov, prostriedkov z  Fondu národného majetku, tak aj neverejné zdroje investícií, ktorými sú ostatné úvery, vlastné zdroje iných subjektov a prostriedky z rozpočtov obcí. V stĺpci č. 17 s názvom “Iné” je osobitné vyčíslenie prostriedkov fondov Európskej únie (PHARE a ISPA).

Návrh RPPVP 2003 - 2005 je zostavený s dôrazom na usmerňovanie verejných investícií do štrukturálne postihnutých a ekonomicky slabých regiónov, vymedzených v Integrovanom pláne regionálneho a sociálneho rozvoja SR a schválených uznesením vlády SR č. 923 zo dňa 27. 10. 1999. Vyhodnotenie návrhu RPPVP 2003 - 2005 je vykonané podľa územnej systematizácie zverejnenej v Zbierke zákonov ako opatrenie Štatistického úradu SR č. 75 zo dňa 4. marca 1998 na základe uznesenia vlády SR č. 157/2002 z 20. februára 2002.

Materiál spĺňa východiskový zámer, slúžiť po jeho schválení vo vláde SR ako záväzný podklad pre získanie finančných prostriedkov z predvstupových štrukturálnych fondov EÚ. Princíp programovania, aj vo vzťahu k tvorbe štátneho rozpočtu, bol v materiáli plne dodržaný so zámerom splnenia podmienky transparentnosti smerovania kontroly vynakladania finančných prostriedkov.